A Bizottság határozata
(1985. június 7.)
a mezőgazdasági üzemek közösségi tipológiájának kialakításáról
(85/377/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 2143/81/EGK [1] rendelettel módosított, az Európai Gazdasági Közösségben működő mezőgazdasági üzemek jövedelmére és üzleti tevékenységére vonatkozó számviteli adatok gyűjtését szolgáló hálózat létrehozásáról szóló, 1965. június 15-i 79/65/EGK tanácsi rendeletre, [2]
tekintettel az 1985. és 1987. évi mezőgazdasági üzemszerkezeti felmérések megszervezéséről szóló, 1984. május 24-i 1463/84/EGK tanácsi rendeletre [3] és különösen annak 6. cikkének (2) bekezdésére,
mivel a legutóbb az 84/542/EGK határozattal [4] módosított, a mezőgazdasági üzemek közösségi tipológiájának kialakításáról szóló, 1978. április 7-i 78/463/EGK bizottsági határozat [5] 1. cikkében meghatározza azt a két tényezőt, amely a közösségi tipológia alapjául szolgál, nevezetesen a gazdálkodás típusát és a mezőgazdasági üzem gazdasági méretét; mivel ezt a két tényezőt a standard fedezeti hozzájárulás (SFH) alapján határozza meg;
mivel a fent említett határozat 1. cikkének d) pontjának értelmében a standard fedezeti hozzájárulás monetáris kategóriákban kifejezett gazdasági kritérium; mivel az ilyen kritériumok szükségképpen változásokon mennek át az idők folyamán;
mivel a fent említett határozat I. mellékletében kifejtett standard fedezeti hozzájárulás egy referencia-időszak folyamán mért átlagértékeken alapul; mivel ennélfogva ezt rendszeresen frissíteni kell, azaz számításba kell venni a gazdasági trendeket oly módon, hogy a tipológia a továbbiakban is értelemszerűen alkalmazható legyen a határozat 3. cikkében meghatározott céloknak megfelelően; mivel az említett frissítést a lehető legnagyobb gyakorisággal célszerű elvégezni azokhoz az évekhez kapcsolódva, amelyekben a mezőgazdasági üzemszerkezeti felmérésre sor kerül;
mivel az ilyen frissítéseket a fedezeti hozzájárulás több éves referencia-időszakon keresztül megfigyelt alakulása alapján kell elvégezni;
mivel azoknak a jellemző tevékenységek listáját, amelyekkel kapcsolatban a standard fedezeti hozzájárulást megállapítják, összhangba kell hozni a mezőgazdasági üzemszerkezeti felmérésekben alkalmazott kategóriákkal;
mivel a 78/463/EGK határozatban elfogadott osztályozási rendszer módosításához szükséges, hogy jobban figyelembe vegyék a regionális körülményeket, különösen azokban a tagállamokban, amelyek a határozat hatályba lépése óta csatlakoztak az EGK-hoz és azokat a változásokat, amelyek az üzemszerkezeti felmérésekben alkalmazott kategóriák listájában bekövetkeztek;
mivel másfelől a rendszert lehetőség szerint a jelenlegi formájában kell fenntartani, hogy a folytonosság ne szenvedjen csorbát, s ily módon lehetővé tegye a trendelemzéseket;
mivel az európai méretegység monetáris értékben kifejezett alapegységet jelent adott referencia-időszakravonatkozóan; mivel ez az érték azoknak a változásoknak a hatására, amelyek az agrárgazdasági trendeket meghatározó tényezőkben végbemennek, maga is változásokon megy keresztül az idő előrehaladtával; mivel ahhoz, hogy az európai méretegység teljes körűen értelmezhető maradjon a közösségi tipológiával összefüggésben, meghatározását rendszeresen frissíteni kell az SFH-k módosításával egyidejűleg;
mivel az e határozatban megállapított intézkedések összhangban állnak a mezőgazdasági számviteli információs hálózat közösségi bizottságának véleményével és az Agrárstatisztikai Állandó Bizottság véleményével;
ELFOGADTA EZT A HATÁROZATOT:
1. FEJEZET
Mezőgazdasági üzemek közösségi tipológiája
1. cikk
Ennek a határozatnak az alkalmazásában a "mezőgazdasági üzemek tipológiája" (továbbiakban: "tipológia") a Közösségben működő gazdaságok egységes osztályozását jelenti a gazdálkodás típusa és a mezőgazdasági üzem gazdasági mérete alapján, olyan elrendezésben, hogy e gazdaságokat szűkebb-tágabb, azonos jellemzőkkel rendelkező csoportokba lehessen beosztani.
A gazdálkodás típusát és a mezőgazdasági üzem gazdasági méretét a standard fedezeti hozzájárulás alapján határozzák meg.
2. cikk
(1) A tipológia kialakítása arra tekintettel történik, hogy elsősorban a közös agrárpolitika információs szükségleteit kell kielégíteni.
(2) A tipológia célja az, hogy olyan eszközt nyújtson, amely - közösségi szinten - lehetővé teszi:
- a gazdaságok helyzetének elemzését gazdasági kritériumok alapján,
- a gazdaságok helyzetének összehasonlítását
- a tipológia különböző osztályai között,
- a tagállamok vagy a tagállamok régiói között,
- különböző időszakok között.
(3) A tipológia alkalmazásai főként olyan adatok - a gazdálkodás típusa és a méretkategória szerinti - értelmezését foglalják magukban, amelyeket a Közösség mezőgazdasági üzemszerkezeti felmérései és a Közösség mezőgazdasági számviteli információs hálózata segítségével gyűjtöttek.
II. FEJEZET
Standard fedezeti hozzájárulás
3. cikk
Ennek a határozatnak az alkalmazásában a "standard fedezeti hozzájárulás" (SFH) a normatív termelési értéknek és bizonyos közvetlen költségek normatív értékének egyenlegét jelenti az I. mellékletben meghatározott módon; ezt az egyenleget a különböző növényi termékek és állatállomány-jellemzők vonatkozásában határozzák meg az egyes régiókon belül.
4. cikk
A gazdaság összes standard fedezeti hozzájárulása megfelel annak az értékösszegnek, melyet az egyes jellemző tevékenységek tekintetében elért, megszorozva az SFH egységnyi értékét a megfelelő egységek számával.
5. cikk
A standard fedezeti hozzájárulást egy több éves referencia-időszakon keresztül kiszámított alapadatok átlagának felhasználásával kell megállapítani. Ezeket az adatokat frissíteni kell a gazdasági trendek figyelembevételével.
Az I. melléklet megállapítja az adatgyűjtés eljárásait, a kiszámítás módját és az SFH meghatározásához szükséges gyakoriságot.
III. FEJEZET
A gazdálkodás típusa
6. cikk
Ennek a határozatnak az alkalmazásában egy mezőgazdasági üzem "gazdálkodási típusát" az határozza meg, hogy a különböző vállalkozási tevékenységek - viszonylagosan - milyen mértékben járulnak hozzá a gazdaság egészének összes standard fedezeti hozzájárulásához.
7. cikk
A szükséges részletezés függvényében a gazdálkodás típusai a következő csoportokra oszthatók:
- a gazdálkodás általános típusa,
- a gazdálkodás fő típusa,
- a gazdálkodás sajátos típusa,
- a gazdálkodás sajátos típusának alcsoportjai.
Ezek az alcsoportok tetszőlegesen alakíthatók ki azoknál a tagállamoknál, amelyekben a gazdaságok száma csekély ebben a gazdálkodási típusban.
A gazdaságok besorolása a gazdálkodási típus szerint a II. mellékletben feltüntetetteknek felel meg.
IV. FEJEZET
A mezőgazdasági üzem gazdasági mérete
8. cikk
A mezőgazdasági üzem gazdasági méretét az összes standard fedezeti hozzájárulás alapján határozzák meg, mértékegysége az európai méretegység (EUME). Az ebben kifejezett méretet a III. melléklet A. részével összhangban kell meghatározni. A mezőgazdasági üzem gazdasági méretének számítási módszerét a III. melléklet B. része tartalmazza.
9. cikk
A mezőgazdasági üzem gazdasági méretosztályait a III. melléklet C. része tartalmazza.
V. FEJEZET
Általános rendelkezések
10. cikk
A 78/463/EGK határozat az 1985. előtti időszakkal kapcsolatos alkalmazások tekintetében hatályban marad. A későbbi alkalmazások a mostani határozatra épülnek.
Az első ilyen alkalmazás az 1982. évi (az 1981., 1982 és 1983. naptári éveket vagy az 1981/82-es, 1982/83-as és 1983/84-es mezőgazdasági termelési éveket tartalmazó) referencia-időszaknak megfelelő fedezeti hozzájárulásokat veszi figyelembe a II. fejezetben megállapított módon.
11. cikk
A Bizottság - a tagállamok közreműködésével - legalább tízévenként megvizsgálja ezen határozat alkalmazásával kapcsolatos tapasztalatokat és minden ezen a területen újonnan felmerülő közösségi igényt. A vizsgálat után a határozat rendelkezései szükség esetén módosíthatók.
12. cikk
Ennek a határozatnak a tagállamok a címzettjei.
Kelt Brüsszelben, 1985. június 7-én.